EA ลุ้นรายได้ปีนี้ทะลุ 2.7 หมื่นล้าน ส่งมอบรถบัสอีวี 3,000 คัน
EA ลุ้นรายได้ปีนี้ทะลุ 2.7 หมื่นล้านใกล้เคียงปีที่ผ่านมา และอัตรากำไรขั้นต้นคาดมีโอกาสสู่ระดับ 1 หมื่นล้านบาท ลุยจำหน่ายรถโดยสารไฟฟ้าได้ราว 2,000-3,000 คัน พร้อมสร้างสถานีเมกะชาร์จรับรถบรรทุกอีวี
EA ลุ้นรายได้ปีนี้ทะลุ 2.7 หมื่นล้านใกล้เคียงปีที่ผ่านมา และอัตรากำไรขั้นต้นคาดมีโอกาสสู่ระดับ 1 หมื่นล้านบาท ลุยจำหน่ายรถโดยสารไฟฟ้าได้ราว 2,000-3,000 คัน พร้อมสร้างสถานีเมกะชาร์จรับรถบรรทุกอีวี
14 มี.ค. 2566

นายวสุ กลมเกลี้ยง ผู้อำนวยการอาวุโส ฝ่ายพัฒนากลยุทธ์และวางแผนการลงทุน บริษัท พลังงานบริสุทธิ์ จำกัด (มหาชน) หรือ EA เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) เมื่อวันที่ 10 มีนาคม 2566 ว่า บริษัทคาดรายได้ในปีนี้จะเติบโตใกล้เคียงกับปี 2565 ที่สามารถทำรายได้รวม 27,546.81 ล้านบาท ขณะที่อัตรากำไรขั้นต้น (gross profit margin) คาดมีโอกาสสู่ระดับ 1 หมื่นล้านบาท
โดยปัจจุบันบริษัทมีกลุ่มธุรกิจหลักๆ อยู่ 3 กลุ่มธุรกิจ ได้แก่ Biofuel, Renewable, Battery and Electric Vehicles ซึ่งกลุ่มธุรกิจ Biofuel บริษัทมีแผนที่จะออกผลิตภัณฑ์ใหม่ๆ คือ Bio PCM, Green Diesel ซึ่ง Green Diesel จะสามารถพัฒนาต่อยอดเป็น Bio-jet fuel ได้ในอนาคต
ส่วนกลุ่มธุรกิจ Renewable ปัจจุบันบริษัทมี Solar กำลังผลิต 278 เมกะวัตต์, Wind กำลังผลิต 386 เมกะวัตต์ และสุดท้ายกลุ่มธุรกิจ Battery and Electric Vehicles ที่บริษัทเข้าลงทุนในธุรกิจ EV ต่างๆ ได้แก่ EV Bus, EV Truck, EV mini-Truck MT30, EV Smart Ferry และล่าสุดบริษัทได้เข้าลงทุนผลิตภัณฑ์ EV ใหม่ คือ EV-Train
สำหรับปี 2566 คาดจะจำหน่ายรถโดยสารไฟฟ้าได้ราว 2,000-3,000 คัน พร้อมลุยสร้างสถานีเมกะชาร์จรับรถบรรทุกอีวี เพื่อเพิ่มผลตอบแทนให้กับบริษัทได้มากขึ้น อีกทั้งมีแผนเน้นลงทุนแบตเตอร์รี่เป็นหลัก
ขณะที่โครงการแลกเปลี่ยนคาร์บอนเครดิตกับรถโดยสารประจำทางไฟฟ้า (EV Bus) ของบริษัท ได้ผ่านการอนุมัติจากรัฐบาลสวิตเซอร์แลนด์และรัฐบาลไทยเรียบร้อยแล้ว คาดจะสนับสนุนในการลดก๊าซเรือนกระจกและมลพิษต่างๆ
อย่างไรก็ตาม ด้านความร่วมมือกับมาเลเซียนั้น ล่าสุดกำลังอยู่ในระหว่างการจัดตั้งบริษัทร่วมทุน ซึ่งเฟสแรกคงจะต้องนำเข้ารถจากประเทศไทย แต่ไม่ต้องเสียภาษี